Det Økonomiske og Sociale Udvalgs udtalelse om »Kommissionens forslag til Rådets forordning (EF) om ændring af forordning (EØF) nr. 2075/92 om den fælles markedsordning for råtobak og om fastsættelse af garantitærsklerne for tobak i blade pr. sortsgruppe for 1996- og 1997-høsten« () (96/C 153/15)

Rådet for Den Europæiske Union besluttede den 18. januar 1996 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg besluttede at overdrage det forberedende arbejde til Vassilis Zarkinos som hovedordfører i henhold til forretningsordenens artikel 20.

Det Økonomiske og Sociale Udvalg vedtog på sin 333. plenarforsamling af 28.-29. februar 1996, mødet den 29. februar 1996, uden stemmer imod og med 21 stemmer hverken for eller imod, følgende udtalelse.

1. Indledning

Kommissionen foreslår Rådet at fastsætte garantitærkslerne for tobak i blade for 1996- og 1997-høsten for at give tobaksavlerne mulighed for i god tid at planlægge deres produktion.

Kommissionen foreslår desuden en ændring af forordning (EØF) nr. 2075/92 med det formål at give medlemsstaterne mulighed for at overføre garantitærskelmængder fra en sortsgruppe til en anden, uden at dette påvirker budgettet.

Hensigten er at indføre en vis fleksibilitet i forvaltningen af garantitærsklerne for at kunne tage højde for uventede ændringer i markedsbetingelserne.

2. Generelle bemærkninger

2.1. Tobak er en enårig plante. Dyrkningen starter om vinteren med leje og forberedelse af arealer, fremskaffelse af leverancer og klargøring af såmaskinerne. Markedsordningen begunstiger produktion af en bestemt mængde tobak pr. tobaksavler. Tobaksavleren kan dog først planlægge dyrkningen, så han undgår uøkonomiske aktiviteter og unødige udgifter, når han kender sin kvote. Forhandlingerne om en dyrkningskontrakt mellem producent og køber er ligeledes betinget af offentliggørelsen af producenternes kvote.

2.2. Producenterne blev underrettet om kvoterne for høsten 1995 med stor forsinkelse (i slutningen af maj), hvilket førte til protester fra producenters og deres organisationers side. Rådet og Kommissionen erkendte, at kvoterne må fordeles i god tid.

2.3. Efter ØSU's mening er Kommissionens forslag om garantitærsklerne for 1996 og 1997 et skridt i den rigtige retning, men forsinkelse kan ikke undgås for høsten 1996. I forordning (EF) nr. 1066/95 bestemmes det, at medlemsstaterne skal offentliggøre kvoterne senest den 31. januar i høståret.

Kommissionens forslag forelå den 27. november 1995, men på grund af træghed i EU's beslutningsproces igen i år vil offentliggørelsen af kvoterne være forsinket med de deraf følgende negative konsekvenser for producenterne og branchen i øvrigt.

2.4. Skulle markedsbetingelserne kræve ændringer i garantitærsklerne for 1997, mener ØSU, at beslutningsprocessen skal være afsluttet inden den 31. december 1996, for at kvoterne kan blive fordelt til producenterne i rette tid.

2.5. Endelig mener ØSU, at Kommissionens forslag til ny tobakspolitik (forslaget fremlægges inden den 1. april 1996) generelt skal fremme tilpasning af branchens produktion til efterspørgslen samt kvalitetsmæssige og organisatoriske forbedringer - i overensstemmelse med fællesskabspræferencen og i betragtning af den rolle og betydning, som tobaksdyrkning har for økonomien og samfundslivet i visse egne af EU.

3. Særlige bemærkninger

3.1. Kommissionen har fremsat den anden del af forslaget i erkendelse af, at forvaltningen af garantitærsklerne er for usmidig i den nuværende tobaksordning. Dette finder ØSU positivt.

3.2. Ifølge Kommissionens statistiske oplysninger (den endelige opgørelse) var den samlede tobaksproduktion i 1994 på 327 916 ton.

Rådet havde for høsten 1994 fastsat den samlede støtteberettigede EU-kvote til 350 000 ton. Men den mængde tobak, der faktisk blev indgivet og modtog støtte, var 22 084 ton mindre end kvoten (svarende til 6,3 % af den samlede kvote), hvorved der blev sparet 64 mio. ECU i støtte til sektoren. Situationen var den samme for høsten 1993.

3.3. ØSU er enig i, at ændringen skal være omkostningsneutral, og at der i forbindelse med et produkt med så stor efterspørgsel er behov for en vis grad af fleksibilitet i forvaltningen af kvoterne - ikke mindst i betragtning af at de bevillinger, der tidligere er blevet afsat til branchen, på grund af den nuværende usmidige ordning ikke er blevet brugt op.

Men så længe præmierne varierer fra sortsgruppe til sortsgruppe, mener ØSU ikke, at overførslen af mængder fra en sort til en anden vil være omkostningsneutral. For at opnå det, må de med overførslerne forbundne omkostninger være lige store.

Bruxelles, den 29. februar 1996.

Carlos FERRER

Formand for Det Økonomiske og Sociale Udvalg

() EFT nr. C 30 af 3. 2. 1996, s. 6.

BILAG til Det Økonomiske og Sociale Udvalgs udtalelse

Følgende ændringsforslag blev forkastet under forhandlingerne, men opnåede mindst en fjerdedel af de afgivne stemmer:

Punkt 3.3

Udgår.

Begrundelse

Det er helt forkert at hævde, at der er stor mangel (dansk oversættelse: efterspørgsel) på tobak. Der er netop stort overskud af tobak og tobaksprodukter. Bortset derfra er det forkert at tale om en »usmidig ordning«, fordi bevillingerne til sektoren ikke bliver opbrugt.

Afstemningsresultat

For: 29, imod: 32, hverken for eller imod: 22.